Dan Aykroyd

Mae **Daniel Edward "Dan" Aykroyd** (ganed 1 Gorffennaf 1952) yn actor, comedïwr, sgrin-awdur, a cherddor Canadaidd-Americanaidd. Fe'i adnabyddir am ei rôl fel Ray Stantz yn *Ghostbusters* (1984) a *Ghostbusters II* (1989).

## Bywyd 
Ganwyd a magwyd Aykroyd yn Ottawa, Ontario, Canada yn fab i Samuel Cuthbert Peter Hugh Aykroyd, peiriannydd sifil, a Lorraine Hélène (yn gynt Gougeon) oedd yn ysgrifenyddes. Daw ei fam o linach Ganadaidd Ffrengig, a'i dad o linach Seisnig, Gwyddelig, Albanaidd, Iseldiraidd, a Ffrengig. Mae ganddo frawd, Peter, sydd hefyd yn actor comedi. Magwyd fel Pabydd, a bwriadodd weithio fel offeiriad tan yn 17 oed. Mynychodd ysgolion uwchradd St. Pius X a St. Patrick's cyn mynd ymlaen i astudio troseddeg a chymdeithaseg ym Mhrifysgol Carleton. Ni chwblhaodd ei radd.

Mae Aykroyd yn ddinesydd parhaol yn yr Unol Daleithiau gyda dinasyddiaeth Gandaidd. Bu yn ddyweddïedig i'r actores *Star Wars* Carrie Fisher yn 1980. Priododd yr actores Donna Dixon yn 1983 ac mae ganddynt dri o blant, Danielle, Stella and Belle. Mae Aykroyd wedi disgrifio ei brofiadau gyda syndromau Tourette ac Asperger fel plentyn, er nad yw wedi derbyn diagnosis. Roedd yn arfer bod yn heddwas wrth gefn yn Harahan, Louisiana. Ystyria Aykroyd ei hun fel ysbrydegydd, sydd hefyd â diddordeb mewn sawl elfen o'r paranormal.

## Gyrfa 
Daeth Aykroyd i amlygrwydd gyntaf fel aelod o gast y rhaglen gomedi Americanaidd *Saturday Night Live* rhwng 1975 a 1979. Ers iddo adael y rhaglen y mae wedi dychwelyd fel gwestai nifer o weithiau.

Tra'n gweithio ar *Saturday Night Live* yn 1976, perfformiodd sgetsh gerddorol gyda John Belushi a fyddai'n dechrau'r band The Blues Brothers. Daeth y band yn fwy amlwg wedi *The Blues Brothers* yn 1980, ffilm a gyd-ysgrifennwyd gan Aykroyd. Roedd y ddau'n ffrindiau mawr, ac y mae Aykroyd wedi sôn am y tristwch a deimlodd pan fu Belushi farw. Mae'r band yn parhau hyd heddiw gyda Aykyroyd yn ymddangos o bryd i'w gilydd.

Un o lwyddiannau mwyaf Aykroyd ers gadael *Saturday Night Live* yw'r ffilmiau *Ghostbusters* (1984) a *Ghostbusters II* (1989).
bawd|Aykroyd (ar y dde) ar set *The Great Outdoors*, 1987

Yn ogystal â rhain, mae Aykroyd wedi serennu mewn nifer o ffilmiau eraill, gan gynnwys *1941* (1979), *Neighbors* (1981), *Trading Places* (1983) gydag Eddie Murphy a Jamie Lee Curtis, *Spies Likes Us* (1985), *Dragnet* (1987) gyda Tom Hanks, *Coneheads* (1993), *Exit to Eden* (1994), *Tommy Boy* (1995), *Getting Away with Murder* (1996), *Grosse Pointe* (1997), *Blues Brothers 2000* (1998), *The Curse of the Jade Scorpion* (2001), *Pearl Harbor* (2001), *50 First Dates* (2004), a Yogi Bear (2010). Mae ei ymddangosiadau ar y teledu yn cynnwys, *Coming Up Roise* (1975 - 1978), *The Nanny* (1994), *Soul Man* (1997), *Family Guy* (2010), *The Defenders* (2011), *Top Chef Canada* (2011).

Mae Aykroyd hefyd yn entrepreneur, sefydlodd y cwmni canolfannau cerddoriaeth House of Blues yn 1992, a'r brand fodca Crystal Head Vodka yn 2007.

## Ffilmyddiaeth
### Ffilmiau
### Teledu
### Gemau fideo
## Cyfeiriadau
Categori:Genedigaethau 1952
Categori:Actorion ffilm o Ganada
Categori:Actorion teledu o Ganada
Categori:Actorion ffilm o'r Unol Daleithiau
Categori:Actorion teledu o'r Unol Daleithiau
Categori:Digrifwyr o Ganada
Categori:Digrifwyr o'r Unol Daleithiau
Categori:Pobl o Ganada o dras Albanaidd
Categori:Pobl o Ganada o dras Ffrengig
Categori:Pobl o Ganada o dras Wyddelig
Categori:Pobl o Ganada o dras Iseldiraidd
Categori:Pobl o Ganada o dras Seisnig
Categori:Ymfudwyr o Ganada i'r Unol Daleithiau